Keywords

Summary



Keywords

1. Kopienas preču zīme — Procesa noteikumi — Faktu pārbaude pēc ITSB iniciatīvas — Jaunas preču zīmes reģistrācija — Nepieciešamība pēc detalizētas pārbaudes

(Padomes Regulas Nr. 40/94 74. panta 1. punkta pirmais teikums)

2. Kopienas preču zīme — Apelācijas process — Apelācija par Biroja struktūrvienības pirmajā instancē pieņemto lēmumu, kas ir nodots Apelāciju padomei — Apelācijas sūdzības pārbaude, ko veic Apelāciju padome — Papildu pierādījumu, kas iesniegti pēc rakstveida paziņojuma, kurā izklāstīts apelācijas pamatojums, iesniegšanas termiņa beigām, ņemšana vērā

(Padomes Regulas Nr. 40/94 59. pants un 74. panta 2. punkts)

3. Kopienas preču zīme — Kopienas preču zīmes definīcija un iegūšana — Absolūtie atteikuma pamatojumi — Preču zīmes, kas sastāv tikai no apzīmējumiem vai norādēm, kuri var kalpot, lai apzīmētu preces īpašības — Vārdiska preču zīme “ ROCKBASS ”

(Padomes Regulas Nr. 40/94 74. panta 1. punkta c) apakšpunkts)

Summary

1. No Regulas Nr. 40/94 par Kopienas preču zīmi 74. panta 1. punkta pirmā teikuma izriet, ka preču zīmes reģistrācijas procesā Iekšējā tirgus saskaņošanas biroja (preču zīmes, paraugi un modeļi) veiktajai pārbaudei ir jābūt stingrai un pilnīgai, lai nepieļautu, ka preču zīmes reģistrē nepamatoti. Turklāt tiesiskās drošības un labas pārvaldības interesēs ir jānodrošina, lai netiktu reģistrētas preču zīmes, kuru lietojumu varētu veiksmīgi apstrīdēt tiesā.

(sal. ar 20. punktu)

2. Saskaņā ar Regulas Nr. 40/94 par Kopienas preču zīmi 59. panta trešo teikumu apelāciju procesos par pārbaudītāja lēmumiem rakstveida paziņojums, kurā ir izklāstīts apelācijas pamatojums, ir jāiesniedz rakstveidā četru mēnešu laikā no šo lēmumu paziņošanas brīža.

Šo noteikumu nevar interpretēt tādējādi, ka tas nepieļauj, ka tiek ņemti vērā jauni faktiskie apstākļi vai pierādījumi, kas iesniegti apelācijas izvērtēšanas procesā attiecībā uz absolūta atteikuma pamatojumiem, pēc apelācijas pamatojumu iesniegšanas termiņa beigām. Regulas Nr. 40/94 74. panta 2. punkts, kurā ir noteikts, ka Birojs var neņemt vērā faktus vai pierādījumus, ko attiecīgās puses nav iesniegušas laicīgi, piešķir Apelāciju padomei rīcības brīvību izvēlēties, vai ņemt vērā papildu pierādījumus, kas ir iesniegti pēc termiņa beigām.

Turklāt tiktāl, ciktāl procesā apelāciju padomēs attiecībā uz absolūto atteikuma pamatojumu pārbaudi nav noteikts īpašs termiņš, sākot no kura vairs nevar izvirzīt jaunus faktus un iesniegt papildu argumentāciju, Apelāciju padomei līdz ar to bija jāizvērtē eventuālais papildu rakstveida paziņojums, lai vismaz pārliecinātos, ka tajā nav ietverti jauni fakti vai pierādījumi, kas izvērtējami saskaņā ar 74. panta 2. punktu, vai ka šī papildu paziņojuma saņemšanas brīdī Apelāciju padome bija pieņēmusi lēmumu un vairs nevarēja to pēc būtības ņemt vērā. Tāpat ir jāatzīmē, ka ITSB nevar aprobežoties tikai ar iebildi par to, ka apsvērumi, kas saistīti ar tā darbības administratīvo organizāciju, nav ļāvuši attiecīgo paziņojumu darīt zināmu Apelāciju padomei.

(sal. ar 28.–31. punktu)

3. Regulas Nr. 40/94 par Kopienas preču zīmi 7. panta 1. punkta c) apakšpunktā noteiktais aizliegums attiecas uz vārdisku apzīmējumu “ROCKBASS”, kuru ir lūgts reģistrēt attiecībā uz “skaņu aparatūru, miksēšanas pultīm, skaņu efektu aparatūru, pastiprinātājiem, korpusiem, aktīvajiem korpusiem; konteineriem, koferiem un somām, kas paredzētas iepriekšminētajai aparatūrai”, “mūzikas instrumentiem, jo īpaši ģitārām, elektriskajām ģitārām, basģitārām, akustiskajām ģitārām, ģitāru piederumiem, proti, stīgām, tapām un siksnām; konteineriem, koferiem un somām, kas paredzētas iepriekšminētajām precēm” un “konteineriem, koferiem un somām”, kas attiecīgi ietilpst Nicas Nolīguma 9., 15. un 18. klasē, jo no angliski runājošas sabiedrības daļas, kuru veido profesionāli mūziķi un amatieri, kuri spēlē mūziku un kuriem obligāti nav īpašu tehnisko zināšanu, viedokļa saikne starp šo apzīmējumu un reģistrācijas pieteikumā norādīto preču īpašībām ir pietiekami cieša.

(sal. ar 52., 53. un 75. punktu)